AAVBIGCINTUCHAOTบิ๊กล็อตโผล่
หุ้นพุ่ง 10 จุด บิ๊กล็อตฮิต “ทัศพล” ตัดขาย AAV เกือบ 5% กำเงิน 1,527 ล้าน ชินคอร์ปฯ ทำ 117 ล้าน
18 พ.ค. 2556

หุ้นพุ่ง 10 จุด บิ๊กล็อตฮิต “ทัศพล” ตัดขาย AAV เกือบ 5% กำเงิน 1,527 ล้าน ชินคอร์ปฯ ทำ 117 ล้าน
วันที่ 17 พ.ค.ที่ผ่านมา มีการซื้อขายรายการใหญ่ (บิ๊กล็อต) จำนวนมาก นำโดยบริษัท เอเชีย เอวิเอชั่น (AAV) จำนวน 235 ล้านหุ้น มูลค่ารวม 1,527.5 ล้านหุ้น ราคาเฉลี่ย 6.50 บาทต่อหุ้น บริษัท บิ๊กซี ซูเปอร์เซ็นเตอร์ (BIGC) จำนวน 2,171,500 หุ้น มูลค่ารวม 473.38 ล้านบาท ราคาเฉลี่ย 218 บาท 
บริษัท ชิน คอร์ปอเรชั่น (INTUCH) จำนวน 1,244,400 หุ้น มูลค่า 117.45 ล้านบาท ราคาเฉลี่ย 94.38 บาท บริษัท อินเตอร์ ฟาร์อีสท์ วิศวการ (IFEC) จำนวน 39.50 ล้านหุ้น มูลค่า 165.78 ล้านบาท เฉลี่ย 4.20 บาทต่อหุ้น 
บริษัท ท่าอากาศยานไทย (AOT) จำนวน 676,900 หุ้น รวมมูลค่า 108.64 ล้านบาท ราคา 160.50 บาท และบริษัท แคปปิทอล เอ็นจิเนียริ่ง เน็ตเวิร์ค (CENF) จำนวน 24 ล้านหุ้น มูลค่า 100.80 ล้านบาท เฉลี่ย 4.20 บาทต่อหุ้น 
นายพรอนันต์ เกิดประเสริฐ ประธานเจ้าหน้าที่บริหารการเงิน AAV เปิดเผยว่า นายทัศพล แบเลเว็ลด์ ประธานเจ้าหน้าที่บริหารสายการบินไทยแอร์เอเชีย และกรรมการ บริษัท เอเชีย เอวิเอชั่น ได้ขายหุ้น AAV จำนวน 235 ล้านหุ้น หรือคิดเป็น 4.8% ของทุนเรียกชำระแล้วทั้งหมด
นายทัศพล ขายหุ้นบิ๊กล็อต โดยมีวัตถุประสงค์นำเงินเพื่อไปลงทุนในธุรกิจ ซึ่งจะช่วยสนับสนุนการเติบโตของสายการบินไทยแอร์เอเชียในอนาคต นอกจากนั้นนำเงินไปลงทุนในธุรกิจส่วนตัวอื่นๆ และชำระภาระทางการเงินส่วนตัว 
“นายทัศพล ยังคงรักษาสัดส่วนในการเป็นผู้ถือหุ้นใหญ่ใน AAV จำนวน 28.2% และยังคงดำรงตำแหน่งประธานเจ้าหน้าที่บริหารต่อไป โดยไม่มีผลกระทบต่อการบริหารงานและการดำเนินธุรกิจของบริษัทแต่อย่างใด” นายพรอนันต์ กล่าว
ด้านนายชัยสิทธิ์ วิริยะเมตตากุล กรรมการผู้จัดการบริษัท โรงพยาบาลวิภาวดี (VIBHA) เปิดเผยว่า บริษัทซื้อหุ้นบริษัท ศิครินทร์ (SKR) จำนวน 5.8 ล้านหุ้น คิดเป็น 5.80% ของทุนชำระแล้วของ SKR
สำหรับการซื้อขายบิ๊กล็อตหุ้นบริษัท ฟอร์ท คอร์ปอเรชั่น (FORTH) จำนวน 100 ล้านหุ้น หรือ 10.42% เมื่อวันที่ 16 พ.ค.ที่ผ่านมา เกิดจากการขายหุ้นของนายพงษ์ชัย อมตานนท์ ซึ่งเป็นผู้ถือหุ้นรายใหญ่และกรรมการให้แก่ นายวิชัย ทองแตง และ น.ส.กนานุช เล็กวิจิตร 
ทั้งนี้ ภายหลังขายหุ้นครั้งนี้ นายพงษ์ชัยยังคงเป็นผู้ถือหุ้นใหญ่อันดับ 1 คงเหลือหุ้นจำนวน 366,744,400 หุ้น คิดเป็น 38.20% นายวิชัย ถือ 70 ล้านหุ้น จำนวน 7.29% และ น.ส.กนานุช ถือ 30 ล้านหุ้น หรือ 3.13%
มาร์เก็ตติ้ง กล่าวว่า บิ๊กล็อตของนายทัศพลเกิดจากการขายหุ้น AAV แบบข้ามคืนในราคาต่ำกว่าตลาด ส่งผลให้ราคาหุ้นปรับตัวลงมาปิดที่ 6.70 บาท ลดลง 0.15 บาท หรือ 2.19% 
ขณะที่ FORTH มีแรงไล่ซื้อหุ้นเพราะนักลงทุนเก็งว่าบริษัทจะได้รับประโยชน์จากการเข้ามาถือหุ้นของนายวิชัย จนราคาหุ้นพุ่งแรงถึง 9.20 บาท ก่อนจะถูกทิ้งหนักในช่วงปิดตลาดที่จุดต่ำสุดของวันที่ 8 บาท รูดลง 0.45 บาท หรือ 5.33% นับว่าสวนทางกับภาวะตลาดหุ้นโดยรวมที่ดัชนีปรับขึ้นถึง 10 จุด ปิดที่ระดับ 1,627.96 จุด